62023CJ0513
PRESUDA SUDA (deveto vijeće)
24. listopada 2024. (
*1
)
„Zahtjev za prethodnu odluku – Provedba postupaka javne nabave radova, robe i usluga – Direktiva 2014/24/EU – Javna nabava radova – Članak 42. stavak 3. točka (b) – Tehničke specifikacije – Riječi ‚ili jednakovrijedan’ – Upućivanje na tehničke norme – Uredba (EU) br. 305/2011 – Direktiva 2014/35/EU”
U predmetu C-513/23,
povodom zahtjeva za prethodnu odluku na temelju članka 267. UFEU-a, koji je uputio Аdministrativen sad Pleven (Upravni sud u Plevenu, Bugarska), odlukom od 28. srpnja 2023., koju je Sud zaprimio 9. kolovoza 2023., u postupku
Obština Pleven
protiv
Rakovoditel na Upravljavaštija organ na Operativna programa „Regioni v rastež” 2014-2020,
SUD (deveto vijeće),
u sastavu: C. Lycourgos (izvjestitelj), predsjednik trećeg vijeća, u svojstvu predsjednika devetog vijeća, S. Rodin i O. Spineanu‑Matei, suci,
nezavisni odvjetnik: M. Campos Sánchez-Bordona,
tajnik: A. Calot Escobar,
uzimajući u obzir pisani dio postupka,
uzimajući u obzir očitovanja koja su podnijeli:
–
za Obštinu Pleven, M. Manolova-Naydenova, advokat,
–
za austrijsku vladu, A. Posch i J. Schmoll, u svojstvu agenata,
–
za Europsku komisiju, A. Spina, G. Wils i I. Zaloguin, u svojstvu agenata,
odlučivši, nakon što je saslušao nezavisnog odvjetnika, da u predmetu odluči bez mišljenja,
donosi sljedeću
Presudu
1
Zahtjev za prethodnu odluku odnosi se na tumačenje članka 42. stavka 3. točke (b) Direktive 2014/24/EU Europskog parlamenta i Vijeća od 26. veljače 2014. o javnoj nabavi i o stavljanju izvan snage Direktive 2004/18/EZ (SL 2014., L 94, str. 65. i ispravci SL 2015., L 275, str. 68., SL 2016., L 311, str. 26., SL 2020., L 406, str. 67. i SL 2023./90063, L), kako je izmijenjena Delegiranom uredbom Komisije (EU) 2019/1828 od 30. listopada 2019. (SL 2019., L 279, str. 25.) (u daljnjem tekstu: Direktiva 2014/24), u vezi s točkom 2. Priloga VII. toj direktivi.
2
Zahtjev je upućen u okviru spora između Obštine Pleven (općina Pleven, Bugarska) i rakovoditela na Upravljavaštija organ na Operativna programa „Regioni v rastež” 2014-2020 (voditelj Upravljačkog tijela za Operativni program „Regije u razvoju” 2014. – 2020., Bugarska) u vezi s odlukom kojom je on toj općini naložio ispravak troškova prihvatljivih za financiranje projekta, koji se odnosi na održivo urbano okruženje, iz tog operativnog programa zbog navodne povrede pravila o javnoj nabavi.
Pravni okvir
Pravo Unije
Direktiva 98/34/EZ
3
Direktiva 98/34/EZ Europskog parlamenta i Vijeća od 22. lipnja 1998. o utvrđivanju postupka pružanja informacija u područj[u] tehničkih standarda i propisa te pravila o uslugama informacijskog društva (SL 1998., L 204, str. 37.) (SL, posebno izdanje na hrvatskom jeziku, poglavlje 13., svezak 42., str. 58.), koja u vrijeme nastanka činjenica u glavnom postupku više nije bila na snazi, relevantna je s obzirom na primjenjive propise Unije. Prilog I. toj direktivi, naslovljen „Europska normirna tijela”, sadržavao je sljedeći popis:
„CEN
Europski odbor za normizaciju
CENELEC
Europski odbor za elektrotehničku normizaciju
ETSI
Europski institut za telekomunikacijske norme”.
4
Članak 6. stavak 3. navedene direktive predviđao je da Europska komisija može zatražiti od europskih institucija za norme da u zadanom roku izrade europsku normu.
Uredba (EU) br. 305/2011
5
Članak 2. Uredbe (EU) br. 305/2011 Europskog parlamenta i Vijeća od 9. ožujka 2011. o utvrđivanju usklađenih uvjeta za stavljanje na tržište građevnih proizvoda i stavljanju izvan snage Direktive Vijeća 89/106/EEZ (SL 2011., L 88, str. 5.) (SL, posebno izdanje na hrvatskom jeziku, poglavlje 13., svezak 50., str. 113.), glasi:
„Za potrebe ove Uredbe primjenjuju se sljedeće definicije:
[…]
11.
‚usklađena norma’ znači norma koju je donijelo jedno od europskih normirnih tijela popisanih u Prilogu I. Direktivi 98/34/EZ na temelju zahtjeva koji je izdala Komisija u skladu s člankom 6. te Direktive;
[…]”
6
Člankom 17. stavkom 5. te uredbe propisuje se:
„Komisija ocjenjuje sukladnost usklađenih normi koje su utvrdila europska normirna tijela s relevantnim ovlaštenjima.
Komisija objavljuje u Službenom listu Europske unije popis uputa na usklađene norme koje su u skladu s relevantnim ovlaštenjima.
Za svaku usklađenu normu na popisu navodi se sljedeće:
(a)
upute na zamijenjene usklađene tehničke specifikacije, ako postoje;
(b)
datum početka razdoblja supostojanja;
(c)
datum završetka razdoblja supostojanja.
Komisija objavljuje svako ažuriranje tog popisa.
Od dana početka razdoblja supostojanja mora postojati mogućnost uporabe usklađene norme kako bi se sastavila izjava o svojstvima za građevni proizvod koji je njome obuhvaćen. Nacionalna normirna tijela imaju obvezu prenijeti usklađene norme u skladu s Direktivom 98/34/EZ.
Ne dovodeći u pitanje članke 36. do 38., [kojima se utvrđuju pojednostavljeni postupci,] od dana završetka razdoblja supostojanja, usklađena norma predstavlja jedino način za sastavljanje izjave o svojstvima za građevni proizvod koji je njome obuhvaćen.
Pri završetku razdoblja supostojanja, oprečne nacionalne norme se povlače, a države članice ukidaju valjanost svih oprečnih nacionalnih normi.”
Uredba (EU) br. 1025/2012
7
U skladu s člankom 2. Uredbe (EU) br. 1025/2012 Europskog parlamenta i Vijeća od 25. listopada 2012. o europskoj normizaciji, o izmjeni direktiva Vijeća 89/686/EEZ i 93/15/EEZ i direktiva 94/9/EZ, 94/25/EZ, 95/16/EZ, 97/23/EZ, 98/34/EZ, 2004/22/EZ, 2007/23/EZ, 2009/23/EZ i 2009/105/EZ Europskog parlamenta i Vijeća te o stavljanju izvan snage Odluke Vijeća 87/95/EEZ i Odluke br. 1673/2006/EZ Europskog parlamenta i Vijeća (SL 2012., L 316, str. 12.) (SL, posebno izdanje na hrvatskom jeziku, poglavlje 13., svezak 64., str. 285.):
„Za potrebe ove Uredbe primjenjuju se sljedeće definicije:
1.
‚norma’ znači tehnička specifikacija koju je usvojilo priznato normizacijsko tijelo za opetovanu ili neprekidnu primjenu s kojom sukladnost nije obvezna i koja pripada u jednu od sljedećih kategorija:
(a)
‚međunarodna norma’ znači norma koju je usvojilo međunarodno tijelo za normizaciju;
(b)
‚europska norma’ znači norma koju je usvojila europska organizacija za normizaciju;
(c)
‚usklađena norma’ znači europska norma, usvojena na temelju zahtjeva Komisije za primjenu usklađivačkog zakonodavstva Unije;
(d)
‚nacionalna norma’ znači norma koju je usvojilo nacionalno tijelo za normizaciju;
[…]”
Direktiva 2014/24
8
Uvodna izjava 74. Direktive 2014/24 glasi:
„Tehničke specifikacije koje sastavljaju javni kupci trebaju omogućiti otvorenost javne nabave tržišnom natjecanju kao i postići ciljeve održivosti. Radi toga bi trebalo biti moguće predati ponude koje uzimaju u obzir raznolikost mjerila tehničkih rješenja i tehničkih specifikacija na tržištu, uključujući one koji su sastavljeni na temelju kriterija uspješnosti povezanih s vijekom trajanja i održivosti postupka proizvodnje radova, roba i usluga.
Zbog toga bi tehničke specifikacije trebale biti sastavljene na način da se izbjegne prijetvorno sužavanje nadmetanja uvođenjem zahtjeva kojima se prednost daje određenom gospodarskom subjektu na način da ti zahtjevi odražavaju ključne značajke robe, usluga ili radova koje obično nudi taj gospodarski subjekt. Taj se cilj općenito najučinkovitije postiže sastavljanjem tehničkih specifikacija s obzirom na funkcionalne i izvedbene zahtjeve. Funkcionalni i izvedbeni zahtjevi također su prikladan način za poticanje inovacija pri javnoj nabavi te bi se trebali što češće koristiti. U slučaju upućivanja na europski standard ili, u odsustvu tog standarda, na nacionalni standard, javni naručitelji trebali bi razmotriti ponude temeljene na istovjetnim rješenjima. Gospodarski subjekti bi trebali biti zaduženi za dokazivanje istovjetnosti s traženom oznakom.
Kako bi dokazali istovjetnost, trebalo bi biti moguće od ponuditelja zahtijevati da podnesu dokaz o provjeri od treće strane. Međutim, drugi prikladni načini dokazivanja poput tehničke dokumentacije proizvođača također bi trebali biti prihvatljivi ako taj gospodarski subjekt nema pristup tim potvrdama ili izvješćima o testiranju ili nema mogućnost pribavljanja tih dokumenata u relevantnom roku, pod uvjetom da dotični gospodarski subjekt time dokazuje da radovi, roba ili usluge udovoljavaju zahtjevima ili kriterijima navedenim u tehničkim specifikacijama, kriterijima dodjele ili uvjetima izvršenja ugovora.”
9
U članku 4. te direktive predviđa se:
„Ova Direktiva primjenjuje se u slučaju nabava za čiju se vrijednost, bez poreza na dodanu vrijednost (PDV), procjenjuje da je jednaka ili veća od sljedećih pragova:
(a)
5350000 [eura] za ugovore o javnoj nabavi radova;
[…]”
10
U članku 42. navedene direktive određuje se:
„[…]
2.   Tehničke specifikacije moraju omogućiti jednak pristup postupku nabave gospodarskim subjektima i ne smiju imati učinak stvaranja neopravdanih prepreka za otvaranje javne nabave tržišnom natjecanju.
3.   Ne dovodeći u pitanje obvezna nacionalna tehnička pravila, u onoj mjeri u kojoj su usklađena s pravom Unije, tehničke se specifikacije formuliraju na sljedeće načine:
[…]
(b)
upućivanjem na tehničke specifikacije i prema redoslijedu prioriteta, na nacionalne norme kojima su prihvaćene europske norme, europska tehnička odobrenja, zajedničke tehničke specifikacije, međunarodne norme, druge tehničke referentne sustave koje su utvrdila europska normizacijska tijela ili – ako oni ne postoje – nacionalne norme, nacionalna tehnička odobrenja ili nacionalne tehničke specifikacije koje se odnose na projektiranje, izračun i izvođenje radova te uporabu robe; u svako upućivanje treba navesti riječi ‚ili jednakovrijedan’;
[…]
5.   Ako naručitelj koristi opciju upućivanja na tehničke specifikacije spomenute u stavku 3. točki (b), ne smije odbiti ponudu zbog toga što ponuđeni radovi, roba ili usluge nisu u skladu s tehničkim specifikacijama na koje je uputio, ako ponuditelj u svojoj ponudi na zadovoljavajući način javnom naručitelju dokaže, bilo kojim prikladnim sredstvom, uključujući sredstva dokazivanja iz članka 44., da rješenja koja predlaže na jednakovrijedan način zadovoljavaju zahtjeve definirane tehničkim specifikacijama.
[…]”
11
U skladu s člankom 44. te direktive:
„1.   Javni naručitelji mogu zahtijevati da gospodarski subjekti pruže izvješće o testiranju od tijela za procjenu usklađenosti ili potvrdu koju izdaje takvo tijelo kao način dokazivanja usklađenosti sa zahtjevima ili kriterijima utvrđenima u tehničkim specifikacijama, kriterijima za dodjelu ili uvjetima za izvršenje ugovora.
Ako naručitelji zahtijevaju podnošenje potvrda koje sastavljaju posebna tijela za procjenu usklađenosti, oni prihvaćaju potvrde i drugih jednakovrijednih tijela za procjenu usklađenosti.
[…]
2.   Javni naručitelji prihvaćaju druge prikladne načine za dokazivanje osim onih iz stavka 1., poput tehničke dokumentacije proizvođača ako dotični gospodarski subjekt nije imao pristup potvrdama ili izvješćima o testiranju iz stavka 1., ili nije u mogućnosti da ih dobije u zadanom roku, pod uvjetom da za nedostatak pristupa nije odgovoran dotični gospodarski subjekt i pod uvjetom da gospodarski subjekt time dokaže da radovi, roba ili usluge koje pruža udovoljavaju zahtjevima ili kriterijima navedenim u tehničkim specifikacijama, kriterijima za dodjelu ili uvjetima za izvršenje ugovora.
3.   Države članice dužne su, na zahtjev, staviti na raspolaganje ostalim državama članic[ama] sve podatke povezane s dokazima i dokumentima koji su dostavljeni u skladu [sa] […] stavcima 1. i 2. ovog članka. […]”
12
Prilog VII. Direktivi 2014/24 predviđa:
„Za potrebe ove Direktive:
[…]
2.
‚norma’ je tehnička specifikacija koju je usvojilo priznato normizacijsko tijelo za višekratnu ili trajnu uporabu, čije zadovoljenje nije obvezno i koja predstavlja jednu od sljedećih:
(a)
‚međunarodna norma’ znači norma koju je donijela neka međunarodna organizacija za normizaciju i učinila dostupnom javnosti,
(b)
‚europska norma’ znači norma koju je donijela […] neka europska organizacija za normizaciju i učinila dostupnom javnosti,
(c)
‚nacionalna norma’ znači norma koju je donijela neka nacionalna organizacija za normizaciju i učinila je dostupnom javnosti.
[…]”
Direktiva 2014/35/EU
13
Članak 2. Direktive 2014/35/EU Europskog parlamenta i Vijeća od 26. veljače 2014. o usklađivanju zakonodavstava država članica u odnosu na stavljanje na raspolaganje na tržištu električne opreme namijenjene za uporabu unutar određenih naponskih granica (SL 2014., L 96, str. 357.), glasi:
„Za potrebe ove Direktive primjenjuju se sljedeće definicije:
[…]
(9)
‚usklađena norma’ znači usklađena norma kako je utvrđeno člankom 2. stavkom 1. točkom (c) Uredbe [br.1025/2012];
[…]”
Bugarsko pravo
14
U skladu s člankom 48. stavkom 2. Zakona za obštestvenite porački (Zakon o javnoj nabavi, DV br. 13 od 16. veljače 2016.), u verziji koja se primjenjuje u glavnom postupku (u daljnjem tekstu: Zakon o javnoj nabavi), uz svako upućivanje na normu, specifikaciju, tehničku ocjenu ili tehničko odobrenje dodaju se riječi „ili jednakovrijedan”.
Glavni postupak i prethodno pitanje
15
Općina Pleven sklopila je 10. srpnja 2020. upravni ugovor s Ministerstvom na regionalnoto razvitie i blagoustrojstvoto (Ministarstvo regionalnog razvoja i javnih radova, Bugarska) kako bi joj se u okviru Operativne programe „Regioni v rastež” 2014 – 2020 (operativni program „Regije u razvoju” 2014. – 2020.) dodijelila potpora za financiranje projekta koji pridonosi održivom urbanom okruženju.
16
U tom je okviru ta općina organizirala postupak javne nabave pod nazivom „Izvođenje građevinskih radova – obnova linearnih objekata u urbanom okruženju u Plevenu, koji se sastoje od triju grupa”. Tehničke specifikacije grupe br. 1 upućivale su na norme BDS 624:87 (Betonski rubnjaci), BDS EN 1340:2005 (Betonski rubnjaci za podne obloge. Zahtjevi i metode ispitivanja) i EN 60332‑1-2 (Ispitivanje kabela, izoliranih vodova i svjetlovodnih kabela pod djelovanjem vatre. Dio 1-2. Ispitivanje na okomito širenje plamena za jednožilne izolirane vodove ili kabele. Postupak za pripremu kisika i gorivog plina za snagu plamena od 1 kW). Te tehničke specifikacije nisu sadržavale riječi „ili jednakovrijedan”.
17
Uspješni ponuditelj određen je 19. veljače 2021. za svaku od grupa javne nabave. Dana 23. ožujka 2021. s uspješnim ponuditeljem za grupu br. 1 sklopljen je ugovor u vrijednosti od 1449180,17 bugarskih leva (BGN) (oko 740000 eura) bez PDV-a.
18
Odlukom od 20. ožujka 2023. voditelj upravljačkog tijela operativnog programa „Regije u razvoju” 2014. – 2020. naložio je financijski ispravak prihvatljivih izdataka za potporu bugarske države, koji odgovara 25 % vrijednosti ugovora. Taj je financijski ispravak naložen, među ostalim, zbog toga što predmetni postupak javne nabave nije proveden u skladu s člankom 48. stavkom 2. Zakona o javnoj nabavi, kojim se prenosi članak 42. Direktive 2014/24 i koji predviđa, među ostalim, da se sve tehničke specifikacije ugovora o javnoj nabavi koje su sastavljene upućivanjem na normu moraju dopuniti riječima „ili jednakovrijedan”. Izostavljanjem tih riječi općina Pleven neopravdano je ograničila mogućnost da svi zainteresirani gospodarski subjekti sudjeluju u tom postupku, što je imalo financijski učinak jer je to dovelo do opasnosti od štete za proračun Europske unije.
19
Općina Pleven podnijela je Administrativen sadu Pleven (Upravni sud u Plevenu, Bugarska), sudu koji je uputio zahtjev, tužbu za poništenje te odluke. Ističe da izostavljanje riječi „ili jednakovrijedan” nije imalo za učinak odvraćanje potencijalnih sudionika u navedenom postupku. Naime, građevni proizvodi moraju biti u skladu s bitnim zahtjevima iz Uredbe br. 305/2011. Norme BDS EN 1340:2005 i EN 60332‑1‑2 čine „usklađene norme” u smislu te uredbe. Prema tome, ne postoje norme koje su im jednakovrijedne, a bilo koja druga norma protivna je primjenjivim propisima.
20
U tom pogledu, u skladu s objašnjenjima sadržanima u dopisu Balgarskog instituta po standartizacija (Bugarski institut za normizaciju), koji je 2005. podnesen sudu koji je uputio zahtjev, bugarska norma BDS EN 1340:2005, koja je bila na snazi u trenutku sastavljanja tog dopisa, zamijenila je bugarsku normu BDS 624:1987. Norma BDS EN 60332-1-2:2006 je pak bugarska norma kojom se uvodi europska norma istovjetna međunarodnoj normi IEC 60332-1-2:2004. Pojam jednakovrijednosti nema smisla u području međunarodne, europske ili nacionalne normizacije, čije se načelo sastoji upravo od uspostave samo jedne norme za svaki predmet.
21
Uzimajući u obzir činjenicu da se predmetni ugovor o javnoj nabavi financira iz proračuna Unije, sud koji je uputio zahtjev napominje da je na temelju točke 2. Priloga VII. Direktivi 2014/24 „norma” tehnička specifikacija čije poštovanje nije obvezno.
22
Međutim, prema mišljenju tog suda, norme o kojima je riječ jesu usklađene norme u smislu Uredbe br. 305/2011. S obzirom na točku 40. presude od 27. listopada 2016., James Elliott Construction (C-613/14, EU:C:2016:821), kao i točke 65. i 66. presude od 17. prosinca 2020., Njemačka/Komisija (C-475/19 P i C-688/19 P, EU:C:2020:1036), navedeni sud smatra da se takve norme mogu smatrati obvezujućima.
23
Na temelju toga isti se sud pita jesu li te norme obuhvaćene područjem primjene članka 42. stavka 3. točke (b) Direktive 2014/24 i ima li javni naručitelj obvezu ili pravo zahtijevati jednakovrijednu normu.
24
U tim je okolnostima Administrativen sad Pleven (Upravni sud u Plevenu, Bugarska) odlučio prekinuti postupak i uputiti Sudu sljedeće prethodno pitanje:
„Treba li članak 42. stavak 3. točku (b) u vezi s točkom 2. Priloga VII. [Direktivi 2014/24] tumačiti na način da su dopuštene nacionalna odredba i sudska praksa u skladu s kojima je javni naručitelj u obavijesti o nadmetanju uvijek obvezan uz svako upućivanje na normu koju treba zadovoljiti navesti riječi ‚ili jednakovrijedan’, čak i kad treba zadovoljiti usklađenu normu koja je izdana na temelju [Uredbe br. 305/2011] odnosno na temelju Direktive [Vijeća] 89/106/EEZ [od 21. prosinca 1988. o usklađivanju zakona i drugih propisa država članica koji se odnose na građevne proizvode (SL 1989., L 40, str. 12.),] koja je stavljena izvan snage?”
O prethodnom pitanju
25
Svojim prethodnim pitanjem sud koji je uputio zahtjev u biti pita treba li članak 42. stavak 3. točku (b) Direktive 2014/24 tumačiti na način da mu se ne protivi nacionalni propis kojim se od javnih naručitelja zahtijeva dodavanje riječi „ili jednakovrijedan” u svim slučajevima u kojima su tehničke specifikacije u dokumentaciji o nabavi formulirane upućivanjem na nacionalne norme kojima se prihvaćaju europske norme, uključujući usklađene norme obuhvaćene Uredbom br. 305/2011.
26
Uvodno valja istaknuti da se na temelju zahtjeva za prethodnu odluku ne može utvrditi da je procijenjena vrijednost ugovora o kojem je riječ u glavnom postupku jednaka ili veća od praga od 5350000 eura koji je u pogledu ugovora o javnoj nabavi radova utvrđen člankom 4. točkom (a) Direktive 2014/24 i da je stoga taj ugovor obuhvaćen područjem primjene te direktive.
27
U svakom slučaju, kao što to proizlazi iz ustaljene sudske prakse Suda, kada se nacionalno zakonodavstvo izravno i bezuvjetno usklađuje, u pogledu rješenja koja se njime uvode za situacije koje nisu obuhvaćene pravnim aktom Unije, s rješenjima prihvaćenima u tom aktu, postoji nedvojbeni interes Unije da se preuzete odredbe navedenog akta tumače ujednačeno. Time se, naime, omogućuje izbjegavanje budućih odstupanja u tumačenju i osiguravanje jednakog postupanja s tim situacijama i onima koje su obuhvaćene područjem primjene navedenih odredbi (presuda od 7. prosinca 2023., Obština Razgrad, C-441/22 i C-443/22, EU:C:2023:970, t. 39. i navedena sudska praksa).
28
U tom pogledu Sud je već presudio da se Zakon o javnoj nabavi, kojim je u bugarski pravni poredak prenesena Direktiva 2014/24, općenitije primjenjuje na sve postupke javne nabave subvencionirane iz europskih fondova, neovisno o vrijednosti predmetnih ugovora (presuda od 7. prosinca 2023., Obština Razgrad, C-441/22 i C-443/22, EU:C:2023:970, t. 40. i navedena sudska praksa).
29
Iz zahtjeva za prethodnu odluku proizlazi da se ugovor o javnoj nabavi o kojem je riječ u glavnom postupku financira iz proračuna Unije i da se Zakonom o javnoj nabavi u bugarsko pravo prenosi članak 42. stavak 3. točka (b) Direktive 2014/24, tako da se pravila navedena u toj odredbi primjenjuju na taj ugovor o javnoj nabavi.
30
U tim okolnostima, činjenica da procijenjena vrijednost ugovora o nabavi iz glavnog postupka ne proizlazi iz toga zahtjeva ne sprečava Sud da odgovori na prethodno pitanje.
31
U svjetlu tih uvodnih pojašnjenja, valja primijetiti da se člankom 42. stavkom 3. točkom (b) Direktive 2014/24 određuje da se tehničke specifikacije formuliraju upućivanjem, među ostalim, prema redoslijedu prioriteta, na nacionalne norme kojima su prihvaćene europske norme, na međunarodne norme ili nacionalne norme. Tom se odredbom također predviđa da uz „svako upućivanje” treba navesti riječi „ili jednakovrijedan”.
32
Iz teksta navedene odredbe proizlazi da riječi „ili jednakovrijedan” uvijek treba dodati kad su tehničke specifikacije formulirane upućivanjem na norme, uključujući nacionalne norme kojima su prihvaćene europske norme. Ta odredba ne predviđa nikakvu iznimku u pogledu usklađenih normi u smislu članka 2. točke 11. Uredbe br. 305/2011.
33
Takav je zahtjev uostalom u skladu s točkom 2. Priloga VII. Direktivi 2014/24, u kojem se pojam „norma” definira na način da odgovara tehničkoj specifikaciji koju je usvojilo priznato normizacijsko tijelo, bilo međunarodno, europsko ili nacionalno, za višekratnu ili trajnu uporabu, čije zadovoljenje nije obvezno i koja je učinjena dostupnom javnosti.
34
Stoga se nacionalnom propisu ne može prigovoriti to da od javnih naručitelja zahtijeva dodavanje riječi „ili jednakovrijedan” u svim slučajevima u kojima su tehničke specifikacije formulirane upućivanjem na norme.
35
To tumačenje potvrđuje utvrđenje da, u skladu s člankom 42. stavkom 5. te direktive, ako ponuđeni radovi, roba ili usluge nisu u skladu s tehničkim specifikacijama koje su, u skladu s člankom 42. stavkom 3. točkom (b) navedene direktive, sastavljene upućivanjem na norme, ponuditelj može u svojoj ponudi dokazati da rješenja koja predlaže na jednakovrijedan način zadovoljavaju zahtjeve definirane tim tehničkim specifikacijama.
36
Ocjena sadržana u točki 34. ove presude također je potkrijepljena ciljem Direktive 2014/24 navedenim u njezinoj uvodnoj izjavi 74., koji se sastoji u tome da tehničke specifikacije koje utvrđuju javni kupci omogućuju otvorenost javne nabave tržišnom natjecanju i osobito uzimaju u obzir raznolikost tehničkih rješenja na tržištu.
37
Iz svega prethodno navedenog proizlazi da u ovom slučaju nije važno to što se norma EN 1340:2003, prenesena normom BDS EN 1340:2005, koju navodi sud koji je uputio zahtjev, nalazi na popisu usklađenih normi sadržanom u posljednjoj Komunikaciji Komisije objavljenoj u Službenom listu Europske unije u okviru provedbe Uredbe br. 305/2011 (SL 2018., C 92, str. 139.), a da nije naknadno zamijenjena ili proglašena zastarjelom. Isto tako, nije relevantna okolnost to što se u vrijeme nastanka činjenica iz kojih proizlazi spor u glavnom postupku norma EN 60332-1-2:2004 nalazila na popisu usklađenih normi objavljenom u Službenom listu Europske unije u Komunikaciji Komisije u okviru provedbe Direktive 2014/35 (SL 2018., C 326, str. 4.).
38
S obzirom na sva prethodna razmatranja na postavljeno pitanje valja odgovoriti tako da članak 42. stavak 3. točku (b) Direktive 2014/24 treba tumačiti na način da mu se ne protivi nacionalni propis kojim se od javnih naručitelja zahtijeva dodavanje riječi „ili jednakovrijedan” u svim slučajevima u kojima su tehničke specifikacije u dokumentaciji o nabavi formulirane upućivanjem na nacionalne norme kojima se prihvaćaju europske norme, uključujući usklađene norme obuhvaćene Uredbom br. 305/2011.
Troškovi
39
Budući da ovaj postupak ima značaj prethodnog pitanja za stranke glavnog postupka pred sudom koji je uputio zahtjev, na tom je sudu da odluči o troškovima postupka. Troškovi podnošenja očitovanja Sudu, koji nisu troškovi spomenutih stranaka, ne nadoknađuju se.
Slijedom navedenog, Sud (deveto vijeće) odlučuje:
Članak 42. stavak 3. točku (b) Direktive 2014/24/EU Europskog parlamenta i Vijeća od 26. veljače 2014. o javnoj nabavi i o stavljanju izvan snage Direktive 2004/18/EZ, kako je izmijenjena Delegiranom uredbom Komisije (EU) 2019/1828 od 30. listopada 2019.,
treba tumačiti na način da mu se:
ne protivi nacionalni propis kojim se od javnih naručitelja zahtijeva dodavanje riječi „ili jednakovrijedan” u svim slučajevima u kojima su tehničke specifikacije u dokumentaciji o nabavi formulirane upućivanjem na nacionalne norme kojima se prihvaćaju europske norme, uključujući usklađene norme obuhvaćene Uredbom (EU) br. 305/2011 Europskog parlamenta i Vijeća od 9. ožujka 2011. o utvrđivanju usklađenih uvjeta za stavljanje na tržište građevnih proizvoda i stavljanju izvan snage Direktive Vijeća 89/106/EEZ.
Potpisi
(
*1
)	Jezik postupka: bugarski